CELEX: 32018D0232
Language: hu
Date: 2018-02-15 00:00:00
Title: A Bizottság (EU) 2018/232 végrehajtási határozata (2018. február 15.) a VectoMax G és az Aqua-K-Othrine biocid termékek forgalmazásával és felhasználásával kapcsolatban Belgium által az 528/2012/EU európai parlamenti és tanácsi rendelet 55. cikkének (1) bekezdésével összhangban hozott intézkedés meghosszabbításáról (az értesítés a C(2018) 759. számú dokumentummal történt)

17.2.2018   
            
            
               HU
            
            
               Az Európai Unió Hivatalos Lapja
            
            
               L 45/31
            
         A BIZOTTSÁG (EU) 2018/232 VÉGREHAJTÁSI HATÁROZATA
   (2018. február 15.)
   a VectoMax G és az Aqua-K-Othrine biocid termékek forgalmazásával és felhasználásával kapcsolatban Belgium által az 528/2012/EU európai parlamenti és tanácsi rendelet 55. cikkének (1) bekezdésével összhangban hozott intézkedés meghosszabbításáról
   
      
         (az értesítés a C(2018) 759. számú dokumentummal történt)
      
   
   (Csak a holland és a francia nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
   mivel:
   
               (1)
            
            
               Az 528/2012/EU rendelet 55. cikke (1) bekezdése első albekezdésének értelmében Belgium 2017. május 3-án határozatot fogadott, melyben a 2017. október 31-éig tartó időszakra engedélyezi a VectoMax G és az Aqua-K-Othrine biocid termékek forgalmazását és felhasználását az invazív egzotikus szúnyogok (Aedes nemzetség) lárvái és kifejlett egyedi (a továbbiakban szúnyogok) elleni, továbbá az egzotikus szúnyogok felügyeletére felállított belgiumi, közismert nevén „MEMO” projekt keretében azonosított minden további új populáció elleni védekezés céljából a flamand régióban (a továbbiakban: intézkedés). Belgium az intézkedésről – annak indokolásával együtt – késedelem nélkül értesítette a Bizottságot és a többi tagállamot, az említett rendelet 55. cikkének (1) bekezdésének második albekezdésének megfelelően.
            
         
               (2)
            
            
               A VectoMax G hatóanyagai a Bacillus thuringiensis subsp. israelensis H14 szerotípus, AM65-52 törzs és a Bacillus sphaericus subsp. 2362, ABTS-1743 törzs (a továbbiakban: Bacillus thuringiensis israelensis, illetve Bacillus sphaericus), az Aqua-K-Othrin pedig a deltametrin hatóanyagot tartalmazza; az említett anyagokat az 528/2012/EU rendelet V. mellékletében meghatározott 18. terméktípusban való felhasználásra szánják. A Belgium által rendelkezésre bocsátott információk szerint az intézkedésre a közegészség védelme érdekében volt szükség, mivel az említett szúnyogok, amelyek előfordulását Belgium Kelet-Flandria tartományának két területén fedezték fel, kórokozó-átvivői lehetnek olyan betegségeknek, mint például a dengue-láz és a chikungunya-láz, és esetleges elterjedésüknek minél hamarabb és a lehető leghatékonyabban meg kell akadályozni.
            
         
               (3)
            
            
               2017. szeptember 27-én az 528/2012/EU rendelet 55. cikke (1) bekezdése harmadik albekezdésének megfelelően indokolással ellátott kérelem érkezett a Bizottsághoz Belgiumtól, amelyben az intézkedés meghosszabbítását kérik. Az indokolással ellátott kérelmet a szúnyogok jelentette közegészségügyi fenyegetettség okán nyújtották be. Mivel az azonosított szúnyogpopulációk elleni küzdelemre irányuló belga kampány még nem zárult le és a „MEMO” felügyeleti program is folyamatban van még, megfelelő alternatív termékek hiányában az említett termékek szükségesek a flamand régióban már azonosított vagy a későbbiekben azonosításra kerülő populációk leküzdéséhez.
            
         
               (4)
            
            
               Az Európai Betegségmegelőzési és Járványvédelmi Központ is felhívja a figyelmet arra, hogy az invazív szúnyogok, köztük az Aedes nemzetség, kiváltképp emberi tevékenységek nyomán drámai módon elszaporodtak globálisan, ami komoly egészségügyi fenyegetettség kialakulásához vezethet.
            
         
               (5)
            
            
               Mivel a szúnyogok elleni megfelelő védelem hiánya közegészségügyi veszélyekhez vezethet, és a védelem más eszközökkel nem biztosítható, indokolt engedélyezni Belgium számára az intézkedés legfeljebb 550 napra és bizonyos feltételek betartásához kötött meghosszabbítását.
            
         
               (6)
            
            
               Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
            
         ELFOGADTA EZT A HATÁROZATOT:
   1. cikk
   Belgium a kórokozókat terjesztő szúnyogok elleni védekezés céljából legfeljebb 550 napos időtartamra meghosszabbíthatja a VectoMax G és az Aqua-K-Othrine biocid termékek forgalmazására és az 528/2012/EU rendelet V. mellékletében meghatározott 18. terméktípusban való felhasználására irányuló intézkedését, amennyiben biztosított, hogy a termékeket csak tanúsítvánnyal rendelkező üzemeltetők használják, az illetékes hatóság felügyelete mellett.
   2. cikk
   Ennek a határozatnak a Belga Királyság a címzettje.
   
      Kelt Brüsszelben, 2018. február 15-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 167., 2012.6.27., 1. o.